賀東宮誕辰
作者：王炎
朝代：宋

paragraphs: 萬國乾符正，千齡鼎祚長。
春禖膺眷顧，甲觀肇休祥。
紫極聯前曜，青宮位少陽。
五雲凝喜色，重日爛榮光。
繼體臨崇福，承顔侍未央。
犀簪羣后表，象輅兩宮旁。
氣接金行爽，天開火德昌。
慈皇年有永，大帝壽無疆。
欽愛誠彌篤，溫文德自彰。
喬枝方疊蔭，瓜瓞寖垂芳。
儲禁銅扉肅，官僚玉佩鏘。
旌麾張十戟，筍簴列三廂。
恭命來南紀，馳情望左坊。
也叨持虎節，莫預獻鸞觴。
海潤涵羣彙，霞騫映四方。
願言申戩穀，夷夏仰元良。